Nos Johannes decanus capelle ducis diuionensis et Henricus de Virgeio dominus Mirebelli senescallus Burgundie, notum facimus omnibus presentes litteras inspecturis quod, constituta in presentia nostra, domina Adelina, relicta defuncti Aymonis dicti Coulon, in bona mentis et corporis dispositione existens, anime sue saluti cupiens prouidere, pro ipsius anime sue et antecessorum suorum remedio, dedit et concessit in puram et perpetuam elemosinam Deo et ecclesie Sancti Stephani diuionensis quatuor homines quos habebat apud Chaumes scilicet Briotum, Johannem dictum Comitem, Martinum filium Briotti, et Girardum filium Oliueri, cum omnibus heredibus et tenementis eorum, et quinque eminas frumenti quos habebat et habere debebat annis singulis in parte sua decime de Talnay, et totum feodum quod dominus Guillelmus dictus Chaubruilloz de Bella Noua miles de ipsa tenet, et tenere debet apud Bellam Nouam et apud Aqueductum versus Bellam Nouam. Et de hiis omnibus virum venerabilem et religiosum fratrem Gelebertum abbatem ecclesie Sancti Stephani nomine eiusdem ecclesie et conuentus sui corporaliter inuestiuit, volens, mandans et precipiens suis heredibus Adelina predicta quod ad garantiam portandam perpetuo super eadem elemosina predicte ecclesie teneantur. In cuius rei testimonium ad preces dicte domine Adeline presentibus litteris sigilla nostra apposuimus. Actum anno domini M°. CC°. XL. quarto, mense iulio.